by Coen Slabber · Published 24/06/2015 · Updated 19/05/2015
A twig is brought to any form, but grown trees will not bow. How few are converted in old age! —John Flavel
Wat is bekering? Baie mense sê dit beteken dat ons spyt is oor ons optrede van die verlede. Ander sê dit is spyt oor jou sonde plus 'n begeerte om te verander. Om opreg spyt te wees vir jou sonde is deel van bekering, maar daar is nog 'n belangrike aspek.
Toe Jesus sy prediking op aarde begin het, het Hy gesê: Die tyd het aangebreek, en die koninkryk van God het naby gekom. Bekeer julle en glo die evangelie (Markus 1:15). Bekering beteken om om te draai, om rigting te verander. Bekering sonder verandering is onmoontlik.
Watter rigting moet ons dan volg? Jesus se oproep tot bekering kom net na Jesus iets verkondig het: die koms van God se koninkryk; God se heerskappy wat in die wêreld inbreek. Sy koninkryk kom deur Jesus. Bekering beteken dus dat ons omdraai, die agenda van ons koninkryk agterlaat en die agenda van God se koninkryk aanvaar. Om te bekeer beteken jy teken aan vir God se koninkryk – jy word deel van sy mense.
Maar hoe moet ons op die agenda van God se koninkryk reageer? Daar is drie moontlikhede:
Stel jou agenda teenoor dié van God. Dit is wat ons in Genesis 11 kry waar mense 'n toring tot by die hemel wou bou en so 'n naam vir hulleself maak. Hulle rig dus 'n ander koninkryk op teenoor God se koninkryk. Baie mense is geneig om hulle eie koninkryk waar hulle in beheer van hulle lewens is, te vestig – ons agenda teenoor God se agenda.
Voeg God se agenda by ons eie agenda. Ons het ons eie agenda, maar ons het van God se begeertes by ons eie gevoeg Ons voeg God se agenda by ons eie. Ons agenda staan langs dié van God.
God se agenda verplaas ons eie agenda. Sy sendinghart word in ons sendinghart weerspieël; sy hoop en droom vir die wêreld word ons s'n; sy hart smelt saam met ons harte. Die Gees stel ons bekend aan God se plan; Hy wys vir ons waar God besig is om te werk en wat God wil doen en ons sluit by Hom aan. God se agenda word ons agenda.